钦定古今图书集成/明伦汇编/氏族典/第448卷 > 《廖用贤尚友录》 > 沈光
## 钦定古今图书集成/明伦汇编/氏族典/第448卷 > 《廖用贤尚友录》 > 沈光

按《隋书沈光传》：“光字总持，吴兴人也。父君道，仕陈吏
部侍郎。陈灭，家于长安。皇太子勇，引署学士。后为汉
王谅府掾，谅败，除名。光少骁捷，时人号为肉飞仙。大
业中，炀帝征天下骁果之士以伐辽左，光预焉。及从
帝攻辽东，以冲梯击城，竿长十五丈，光升其端，临城
与贼战，贼竞击之而堕，未及于地，适遇竿有垂緪，光”
接而复上。帝望见，壮异之，即日拜朝请大夫。未几，以
为折冲郎将。光自以荷恩深重，思怀竭节。及江都之
难，潜构义勇，将为帝复仇。语泄，遂为所害。麾下数百
人，皆斗而死，一无降者。